江東漕使兄約遊鍾山分韻得泠字
作者：魏了翁
朝代：宋

paragraphs: 連年飲建業，寤寐北山靈。
三過又不入，風雨盲其程。
一朝决會期，萬籟不敢聲。
斷潢捲夕潦，列巘浮帝青。
因思山中人，昔日相熙寧。
不知學何事，莽制爲周經。
羣公咸其輔，不悟宗康成。
相承至章蔡，九州半羶腥。
歷年百七十，衆寐未全醒。
三經猶在校，從祀猶在庭。
追惟禍之首，千古一涕零。
大鈞窅難問，山雲水泠泠。